钦定古今图书集成/理学汇编/经籍典/第051卷 > 周
## 钦定古今图书集成/理学汇编/经籍典/第051卷 > 周

### 文王受洛书应河图

按《史记周本纪》不载。　按《易乾凿度》：“今人天元二百
七十五万九千二百八十岁，昌以伯受命。”

〈注〉“受《洛书》”命，为天子也。

入戊午，蔀二十九年，伐崇侯，作灵台，改正朔，布王号，
天下受录，应《河图》。

按：《诗大明章疏》：“唐尧之受，河图昌名。”已在其录。

### 武王十三年访于箕子陈洛书洪范

按《书经洪范》：“惟十有三祀，王访于箕子。王乃言曰：‘呜
呼，箕子，惟天阴骘下民，相协厥居，我不知其彝伦攸
叙’。箕子乃言曰：‘我闻在昔，鲧垔洪水，汨陈其五行。帝
乃震怒，不畀洪范九畴，彝伦攸斁。鲧则殛死，禹乃嗣
兴。天乃锡禹洪范九畴，彝伦攸叙’。”

〈传〉天与禹、洛出书，神龟负文而出，列于背，有数至于九，禹遂因而第之，以成九类。常道所以次叙。〈正义〉龟负洛书，经无其事。《中候》及诸纬，多说黄帝、尧、舜、禹、汤、文、武受图书之事，皆云“龙负图，龟负书。”纬候之书，不知谁作。通人计核，谓伪起哀、平，虽复前汉之末，始有此书，以前学者必相传此说，故孔以九类是神龟负文而出，列于背，有数，从一而至于九，禹见其文，遂因而第之，以成此九类法也。此九类陈而行之常道，所以得次叙也。〈集传〉世传“戴九履一，左三右七，二四为肩，六八为足”，即《洛书》之数也。〈大全〉潜室陈氏曰：“天以《洛书》之数，阐道之秘，圣人以《洪范》叙道之用。道非数不阐，数非畴不叙，畴非圣人不能明其用也。《易大传》曰：‘洛出《书》，圣人则之’。今观神龟负文而出，列于背，有数，戴九履一，左三右七，二四为肩，六八为足，而五则居其中，各有定位，而纵横错综，其数皆十五，非有次第之序也。自禹欲因之以明大法”，遂因而第之以成九畴，而《洛书》之序始有条而不紊。　西山真氏曰：“龟所负者数耳，大禹圣人心与天通，见其数而知其理，因次之以为九类”，即今九畴是也。

初一曰“五行”，次二曰“敬用五事”，次三曰“农用八政”，次
四曰“协用五纪”，次五曰“建用《皇极》”，次六曰“乂用三德”，
次七曰“明用稽疑”，次八曰“念用《庶征》”，次九曰“向用五
福，威用《六极》。”

〈传〉此已上“《禹所》第叙。”〈正义〉传言此禹所第叙，不知《洛书》本有几字。《五行志》悉载此一章，乃云凡此六十五字皆《洛书》本文。计天言简要，必无次第之数。上传云“禹因而第之”，则孔以第是禹之所为初“一曰”等二十七字，必是禹加之也。其“敬用”“农用”等三十八字，大刘及顾氏以为龟背先有总三十八字，小刘以为“敬用”等亦禹所第次，其龟文惟有二十七字，并无明据，未知孰是，故两存焉。〈大全〉潜室氏陈曰：“以《洛书》之一居初而则之，曰此五行；以《洛书》之二居次而则之，曰此二事；以其三又居次而则之，曰此八政；以其四又居次而则之，曰此五纪；以其五又居次而则之，曰此皇极。”下四畴皆自然，要之自一至九，《洛书》之本数，加初次于上者，乃禹之所以次第之畴。　史氏曰：刘歆以“初一”至“威用六极”六十五字皆《洛书》本文，岂知洛之所出者，其数也。禹之所叙者，今之九畴也。箕子所陈《洪范》，则九畴之义疏也。　临川吴氏曰：“数之次为一一，《洛书》文之在后者；一之次为二二，《洛书》文之在右前者，人禀五行之气而成形，故以五事配数之二；二之次为三三，《洛书》文之在左者，先身而后及于人，故以八政配数”之三。三之次为四四，《洛书》文之在左前者，先人而后及于天，故以五纪配数之四。四之次为五五，《洛书》文之在中者，皇极居天下之中，《洛书》之五亦居中，故以皇极配数之五。五之次为六六，《洛书》文之在右后者，“惟皇作极，民所视效”，日迁善而不知无所事乎治也。或有未然，则治之各有所宜，故以三德配数之六六之次为七七，《洛书》文之在右者，德虽应变无方，然有疑事，非人谋所能决者，必须谋之鬼神，故以“稽疑”配数之“七七”之次为八八，《洛书》文之在左后者，虽听命于鬼神，犹不敢自是也，必验我之得失于天，故以庶征配数之八八之次为九九，《洛书》文之在前者，五福，人心向慕也。君之所向在此，而常愿民之获此福，则凡可以致福者靡不勉矣。“六极”，人心所同畏，避也。君之所畏在此，而常恐民之至此极，则凡可以致极者靡不

戒矣。自五行至庶征，皆得其道，则协气成象，人蒙休祥而五福应之。或失其道则乖气成象，人罹殃咎而六极应之。故以五福六极配数之九，而为九畴之终　。陈氏雅言曰：“此大禹因《洛书》之数而叙《洪范》之畴。初一次二、次三、次四、次五、次六、次七、次八、次九，此神龟所负之数也。曰五行，曰敬用五事，曰农用八政，曰协用五纪，曰建用皇极，曰乂用三德，曰明用稽疑，曰念用庶征，曰‘向用五福，威用六极’” ，此大禹所第之畴也。盖数之出于天者九，前一后三，左七右四，前左二前右八，后左六后右，五居中，此自然之数也。大禹于此，见其数之一二三四五，则以五行、五事、八政、五纪、皇极当之；见其数之六七八九，则以三“德稽疑，庶征，福极当之。” 圣人因是数而叙是畴，以立万世为治之法。

### 成王观河洛得龙图龟书

按《史记周本纪》不载。　按《宋书符瑞志》：“成王观河洛，
沈璧，青龙临坛，衔元甲之图。礼于洛，亦如之。元龟青
龙，苍光止于坛背，甲刻书赤文成字，周公援笔写之。”
按中候：“成王观于河洛，沈璧礼毕，至于日昧，荣光塞
河，青云浮洛，青龙临坛，衔元甲之图吐之而去。”

汉

汉帝受命，协《河图》之灵。

按《史记》《汉书》本纪皆不载。　按《西都赋》，大汉受命而
都之也。俯协河图之灵。

〈注〉《雒书》曰：“河图命纪，五经纬”，皆《河图》也。